APCO เซ็น MOU ตั้ง 2 ตัวแทนขาย ส่งออกสินค้าภูมิคุ้มกันบำบัดเอเชีย-ยุโรป
APCO เซ็น MOU แต่งตั้ง 2 ตัวแทนขาย “จีซี แอนด์ แดน พีทีอี-ไดนามิค โอเชี่ยน เวนเจอร์ส” ขยายส่งออกผลิตภัณฑ์ภูมิคุ้มกันบำบัดเอเชีย-ยุโรป ยังเตรียมเจรจากับพันธมิตรเพิ่มอีก 7 ประเทศ
APCO เซ็น MOU ตั้ง 2 ตัวแทนขาย ส่งออกสินค้าภูมิคุ้มกันบำบัดเอเชีย-ยุโรป ยังเตรียมเจรจากับพันธมิตรเพิ่มอีก 7 ประเทศ
30 พ.ค. 2565

นายพิเชษฐ์ วิริยะจิตรา ประธานเจ้าหน้าที่บริหาร บริษัท เอเชียน ไฟย์โตซูติคอลส์ จำกัด (มหาชน) หรือ APCO เปิดเผยว่า แผนการดำเนินธุรกิจไตรมาส 2/2565 บริษัทลงนามสัญญาแต่งตั้งผู้แทนจำหน่าย 2 บริษัท ได้แก่ บริษัท จีซี แอนด์ แดน พีทีอี จำกัด เพื่อส่งออกผลิตภัณฑ์ภูมิคุ้มกันบำบัดจำหน่ายในทวีปเอเชีย ได้แก่ ประเทศสิงคโปร์ มาเลเซีย อินโดนีเซีย ฟิลิปปินส์ และบริษัท ไดนามิค โอเชี่ยน เวนเจอร์ส จำกัด จำหน่ายในทวีปยุโรป ได้แก่ ประเทศกลุ่มลาตินอเมริกา และประเทศแอฟริกาใต้
นอกจากนี้ ยังเตรียมเจรจากับพันธมิตรเพิ่มอีก 7 ประเทศ เพื่อขยายนวัตกรรมภูมิคุ้มกันบำบัดสำหรับผู้ติดเชื้อ HIV ในวงกว้าง ซึ่งถือเป็นโอกาสและช่องทางในการขยายตลาดผลิตภัณฑ์เสริมอาหาร รวมถึงการยกระดับนวัตกรรม ให้เป็นที่ยอมรับในตลาดโลก
ขณะที่ นวัตกรรมวัฒนชีวาบริษัทวางแผนการตลาด ด้วยโครงการ “ย้อนวัยกับทูตสุขภาพ APCO” (APCO Age Reversal with APCO Health Ambassador) ประกาศเชิญชวนให้ผู้สนใจเข้าร่วมเป็นทูตสุขภาพย้อนวัยด้วยสูตรวัฒนชีวา ผ่าน Social Media FB เพจ: ชีวี100ปีมีสุข หรือสนใจสอบถามข้อมูลเพิ่มเติม สามารถแอดไลน์ ได้ที่ Line: https://lin.ee/HaYQmqT ซึ่งจะได้รับการสนับสนุนทั้งวิชาการเรื่องสุขภาพ และความรู้การตลาดออนไลน์อย่างต่อเนื่อง โดยตั้งเป้าหมายให้มีผู้บริโภคใช้นวัตกรรม 20,000 คน เพื่อกระตุ้นยอดขายในประเทศ
ส่วนของบริษัทย่อย Killer T Cell for Pets พัฒนาผลิตภัณฑ์สำหรับสัตว์เลี้ยง ได้รับการยอมรับจากโรงพยาบาลของคณะสัตวแพทย์แล้วทุกแห่ง ขณะนี้ได้จำหน่ายเข้าไปในโรงพยาบาลสัตว์ขนาดใหญ่ ด้วยประสิทธิภาพที่สามารถรักษามะเร็งได้ดีมาก รวมถึงสามารถรักษาไวรัส FIV และ FeLV ในแมวให้หายได้เป็นครั้งแรก โดยในเดือนมิ.ย.2565 จะมีการนำเสนอผลงานวิชาการดังกล่าวในที่ประชุมสัตวแพทย์ คาดว่าจะมีกระแสตอบรับที่ดี ในการนำผลิตภัณฑ์ไปใช้กับกลุ่มเป้าหมายในวงกว้าง และจะมีการจำหน่ายไปยังไต้หวัน และอเมริกาในต้นปี 2566 อีกด้วย
ขณะที่ผลประกอบการในไตรมาส 1/2565 บริษัทมีรายได้รวม 56.04 ล้านบาท เพิ่มขึ้นจากช่วงเดียวกันปีก่อนที่มีรายได้รวม 48.17 ล้านบาท จำนวน 7.87 ล้านบาท หรือ 16.34% และมีกำไรสุทธิอยู่ที่ 15.31 ล้านบาท เพิ่มขึ้นจากช่วงเดียวกันปีก่อนที่มีกำไรสุทธิ 9.23 ล้านบาท  จำนวน 6.08 ล้านบาท หรือ 65.89%